
Proiect

PARLAMENTUL REPUBLICII MOLDOVA
LEGE
pentru modificarea unor acte normative 
(privind sistemul de asistență socială, digitalizarea serviciilor sociale și dezvoltarea profesională a personalului)
Parlamentul adoptă prezenta lege organică.
Articolul I – Legea asistenței sociale nr. 547/2003 (Monitorul Oficial al Republicii Moldova, 2004, nr. 42–44, art. 249), cu modificările ulterioare, se modifică după cum urmează:
1. Articolul 1 se completează cu următoarele noțiuni:
„managementul de caz – modalitate principală de lucru în asistența socială prin intermediul căreia profesioniștii din sistemul de asistență socială, în colaborare cu alți specialiști relevanți, asigură evaluarea necesităților persoanei sau a familiei, planificarea, implementarea, monitorizarea și evaluarea intervenției în vederea depășirii situației de dificultate sau de risc social.
Risc de vulnerabilitate – existența unor circumstanțe, condiții sau factori de natură individuală, familială, socială ori economică, care determină sau sunt susceptibili să determine apariția ori agravarea unei situații de dificultate sau expunerea persoanei ori familiei la un risc social.”
2. La articolul 4 alin. (1) cuvintele „situației de dificultate” se substituie cu cuvintele „riscului de vulnerabilitate”, iar cuvântul „integrării” se substituie cu cuvintele „integrării/reintegrării”.
3. Se completează cu articolul 61 cu următorul cuprins:
[bookmark: _Hlk214700007]„Articolul 6 ¹. Sistemul de asistență socială 
(1) Sistemul de asistență socială, ca parte a domeniului de protecție socială, reprezintă ansamblul autorităților, instituțiilor și organizațiilor, prin care statul intervine prin acordarea serviciilor și prestațiilor sociale în scopul prevenirii, limitării sau înlăturării efectelor temporare sau permanente ale situațiilor de risc sau de dificultate, care pot genera marginalizarea sau excluziunea socială a persoanei, familiei, grupurilor sau a comunităților.
(2) Din sistemul de asistență socială fac parte:
a) Ministerul Muncii și Protecției Sociale;
b) Inspectoratul Social de Stat;
c) Agenția pentru Gestionarea Serviciilor Sociale cu Specializare Înaltă; 
d) Agențiile teritoriale de asistență socială;
e) Instituțiile Publice prestatoare de servicii sociale în care Ministerul Muncii și Protecției Sociale are calitatea de fondator;
f) Structurile responsabile de asistența socială și protecția drepturilor copilului din municipiul Chișinău și din unitatea teritorială autonomă Găgăuzia și instituțiile publice din gestiunea acestora;
g) Autoritățile administrației publice locale de nivelul întâi, în calitate de prestatori de servicii sociale și autorități tutelare locale;
h) Prestatori privați de servicii sociale.
(3) Sistemul de asistență socială intervine subsidiar sau, după caz, complementar altor măsuri de protecție socială.”
4. La articolul 8 alin. (3) va avea următorul cuprins:
„(3) Dreptul la asistență socială se stabilește în temeiul evaluării necesităților persoanei, realizate urmare a  managementului de caz, după caz prin ancheta socială şi/sau prin alte acte constatatoare, efectuate de către profesioniștii din sistemul de asistență socială. Persoana sau familia este informată asupra condițiilor de acordare a asistenței sociale, a rezultatelor privind evaluările necesităților individuale, a datei de constituire a dreptului la asistență socială şi asupra modalității de primire a ei.”
5. Se completează cu articolul 111 cu următorul cuprins:
„Articolul 111. Acordarea asistenței sociale
(1) Acordarea asistenței sociale are loc urmare a aplicării managementului de caz, după caz prin ancheta socială şi/sau prin alte acte constatatoare. 
(2) Procedura de realizare a managementului de caz este:
a)  aprobată prin ordinul ministrului muncii și protecției sociale;
b) aplicată de către profesioniștii din sistemul de asistență socială, prevăzuți la art. 61 alin. (2) lit. c)-h), prin intermediul Sistemului informațional integrat „eSocial”, aflat în posesia Ministerului Muncii și Protecției Sociale.
(3) Ministerul Muncii și Protecției Sociale, direct și/sau prin intermediul structurilor organizaționale, din sfera de competență, acordă suport metodologic și monitorizează aplicarea în sistemul de asistență socială a managementului de caz.”
6. La articolul 10, alin. (4) se completează cu textul „ , în modul stabilit de Guvern”.
7. Articolul 12, alin. (2) se completează cu lit. f1) cu următorul cuprins:
„f1) Elaborează și coordonează implementarea politicilor de dezvoltare profesională a personalului din sistemul de asistență socială;”.
8. Capitolul V va avea următorul cuprins:
„Capitolul V. PERSONALUL DIN SISTEMUL DE ASISTENȚĂ SOCIALĂ ȘI DEZVOLTAREA PROFESIONALĂ A ACESTUIA
Articolul 15. Personalul din sistemul de asistență socială
(1) Personalul din sistemul de asistență socială este constituit din: 
a) personal de conducere;  
b) personal cu atribuții de elaborare și coordonare a politicilor în domeniu;
c) personal cu atribuții de acreditare, inspecție și control de stat în domeniu;
d) personal cu atribuții de implementare a politicilor din cadrul autorităților administrației publice; 
e) personal de specialitate din cadrul serviciilor sociale;
f) personal de îngrijire și asistență din cadrul serviciilor sociale; 
g) alte categorii de personal prevăzute de legislație.
(2) Efectivul limită necesar de personal al autorităților, instituțiilor de asistență socială/serviciilor sociale se determină potrivit legislației și, după caz, a standardelor minime de calitate ale serviciilor respective, aprobate de către Guvern.  
(3) Personalul din sistemul de asistență socială este obligat să respecte legislația, precum și normele eticii profesionale aprobate prin ordin al ministrului muncii și protecției sociale.
Articolul 151. Condiții pentru a candida la o funcție în domeniul asistenței sociale
(1) Prezentul articol nu se referă la funcționarii publici, activitatea și condiţiile pentru care sunt reglementate de Legea nr. 158/2008 cu privire la funcția publică și statutul funcționarului public.
(2) La o funcție în domeniul asistenței sociale poate candida persoana care îndeplinește următoarele condiții de bază: 
a) cunoaște limba română;
b) în privința sa nu este instituită o măsură de ocrotire judiciară; 
c) este aptă, din punct de vedere al stării sănătății, pentru exercitarea funcției, conform certificatului medical, eliberat de instituția medicală abilitată, dacă pentru funcția respectivă sunt stabilite cerințe speciale de sănătate; 
d) are calificarea profesională necesară pentru funcția respectivă; 
e) nu are antecedente penale nestinse pentru infracțiuni săvârșite cu intenție;
f) nu este privată de dreptul de a ocupa anumite funcții sau de a exercita o anumită activitate, ca pedeapsă de bază sau complementară, ca urmare a sentinței judecătorești definitive.
(3) Candidatul la ocuparea funcției în domeniul asistenței sociale trebuie să întrunească cumulativ cerințele minime pentru ocuparea funcției respective, stabilite la alin. (2). Angajatorul poate stabili şi alte cerințe specifice stipulate în fișa postului.
Articolul 16. Dezvoltarea profesională 
(1) Personalul din sistemul de asistență socială are dreptul și obligația de a participa la activități de dezvoltare profesională 
(2) Ministerul Muncii și Protecției Sociale asigură organizarea sistemului de dezvoltare profesională a personalului din domeniul asistenței sociale, care include:
a) inserția profesională;
b) formarea profesională continuă;
c) atestarea personalului din domeniul asistenței sociale;
d) supervizarea personalului. 
(3) Modul de organizare și funcționare a sistemului de dezvoltare profesională a personalului din domeniul asistenței sociale se aprobă de către Guvern.
Articolul 161. Inserția profesională
(1) Inserția profesională a personalului aflat la prima angajare în sistemul de asistență socială se realizează prin măsuri și activități organizate la locul de muncă în prima lună de activitate, în vederea facilitării integrării profesionale, adaptării la cerințele funcției și dezvoltării competențelor necesare exercitării atribuțiilor de serviciu.
(2) Angajatorul asigură realizarea inserției profesionale în funcție de nevoile personalului.
Articolul 162. Formarea profesională continuă în sistemul de asistență socială
(1) Formarea profesională continuă are drept scop aprofundarea și actualizarea cunoștințelor, dezvoltarea competențelor și aptitudinilor profesionale ale personalului din sistemul de asistență socială.
(2) Formarea profesională continuă se realizează prin programe și activități de formare formale și non-formale, furnizate de entități juridice prestatoare de servicii educaționale, în condițiile stabilite de Guvern.
(3) Autoritățile, instituțiile și organizațiile din sistemul de asistență socială prevăzute la art. 61 alin. (2) asigură dezvoltarea profesională a personalului angajat, în vederea formării și dezvoltării competențelor profesionale ale acestuia, contribuind la îmbunătățirea calității serviciilor sociale prestate și la asigurarea unui nivel corespunzător de profesionalizare a personalului.
(4) Angajatorul asigură participarea personalului la programe de formare profesională continuă, în baza necesităților de dezvoltare profesională stabilite.
(5) Pe perioada participării la programele de formare profesională, organizate din inițiativa angajatorului, salariatului i se menține salariul și celelalte drepturi salariale, în condițiile legislației muncii.
Articolul 163. Atestarea personalului din sistemul de asistență socială
(1) Personalul din sistemul de asistență socială cu statut de funcționar public, prevăzut la art. 15, este evaluat și beneficiază de grade de calificare în condițiile Legii nr. 158/2008 cu privire la funcția publică și statutul funcționarului public.
(2) În sistemul de asistență socială este supus atestării personalul prevăzut la art.15, alin. (1) lit. a) și d). Personalul prevăzut la art.15, alin. (1)  lit. e) este supus atestării în conformitate cu cadrul normativ sectorial.
(3) Atestarea personalului din sistemul de asistența socială se realizează în raport cu calificarea profesională, rezultatele evaluării competențelor profesionale și a performanțelor individuale în raport cu cerințele funcției exercitate.
(4) Atestarea personalului din sistemul de asistența socială constă în contribuirea la formarea unui corp profesional de angajați, prin:
a) îmbunătățirea competențelor profesionale în domeniul asistenței sociale; 
b) creșterea calității și eficienței serviciilor sociale prestate;
c) fortificarea dimensiunii europene în domeniul formării profesionale;
d) consolidarea disciplinei în muncă;
e) asigurarea unui nivel înalt de responsabilitate profesională a personalului din domeniul asistenței sociale;
f) sporirea autonomiei profesionale;
g) stimularea personalului pentru performanțe înalte în domeniul asistenței sociale;
h) formarea rezervei de cadre;
i) identificarea necesităților de instruire și formare profesională continuă.
(5) Atestarea personalului prevăzut la alin. (2) se organizează și se desfășoară o dată la trei ani, în modul stabilit de Guvern, cu asigurarea de către angajator a mijloacelor financiare necesare în acest scop.  
Articolul 164. Efectele atestării, retragerea și contestarea gradelor de calificare
(1) În rezultatul atestării personalului, prevăzut la art.15, alin. (1) lit. a) și d), poate fi conferit gradul de calificare profesională corespunzător.
(2) În perioada premergătoare atestării, solicitanții de grade de calificare profesională participă la activități de formare continuă formale și non-formale, organizate de entități juridice prestatoare de servicii educaționale, în vederea acumulării numărului necesar de credite de studii, în modul stabilit de Guvern.
(3) Prin derogare de la art. 163 alin. (5), personalul din domeniul asistenței sociale, deținător al unei diplome de studii superioare de licență (nivelul 6 CNC) în domeniul de formare profesională „Asistență socială”, este în drept să participe la prima atestare după doi ani de activitate în domeniu, cu condiția parcurgerii integrale a programelor anuale de formare profesională continuă la locul de muncă și a lipsei abaterilor disciplinare nestinse.
(4) Prin derogare de la art. 163 alin. (5), personalul din domeniul asistenței sociale, deținător al unei diplome de studii superioare de master (nivelul 7 CNC) în domeniul de formare profesională „Asistență socială”, este în drept să participe la prima atestare după un an de activitate în domeniu, cu condiția parcurgerii integrale a programelor anuale de formare profesională continuă la locul de muncă și a lipsei abaterilor disciplinare nestinse.
(5) Prin derogare de la art. 163 alin. (5), personalului din domeniul asistenței sociale, deținător al unei diplome de studii superioare de doctorat (nivelul 8 CNC) în domeniu i se conferă gradul de calificare profesională II, în baza cererii și a diplomei de studii care atestă nivelul respectiv de calificare. Deținătorului diplomei de doctor în alt domeniu i se conferă gradul III de calificare profesională.
(6) Specialiștii cu studii superioare în diverse ramuri ale economiei, angajați în funcții în domeniul asistenței sociale prevăzute la art.15, alin. (1) lit. a) și d), sunt în drept să participe la prima atestare după trei ani de activitate în domeniul asistenței sociale, cu condiția acumulării a 30 credite de studii în ultimii doi ani prin programe și activități de formare profesională în modul stabilit de Guvern. Aceștia pot accede doar la gradul de calificare profesională V, IV și III. După obținerea unei diplome de studii superioare în domeniul de formare profesională „Asistență socială”, aceștia vor putea accede la următorul grad de calificare profesională.
(7) Angajatul este în drept să contribuie financiar la plata propriei formări profesionale, pentru a acumula numărul necesar de credite în vederea participării la atestare, cu excepția formărilor profesionale obligatorii stabilite de angajator sau prevăzute de cadrul normativ, ale căror cheltuieli sunt suportate integral de angajator.
(8) Gradul de calificare profesională poate fi retras, cu consultarea  reprezentantului salariatului, prin emiterea actului administrativ, în următoarele cazuri:
a) condamnarea persoanei pentru săvârșirea unei infracțiuni, confirmată printr-o sentință de condamnare definitivă;
b) constatarea faptului că gradul de calificare profesională a fost conferit cu încălcarea prevederilor legale.
(9) În cazul retragerii gradului de calificare profesională în temeiul alin. (8) lit. a), persoana poate participa la procedura de atestare după stingerea antecedentelor penale, în condițiile legislației.
(10) În cazul retragerii gradului de calificare profesională în temeiul alin. (8) lit. b), persoana poate participa la procedura de atestare în anul următor după data rămânerii definitive a actului administrativ de retragere, cu condiția îndeplinirii cerințelor stabilite pentru acordarea gradului solicitat.
(11) În cazul retragerii gradului de calificare profesională, plata sporului salarial aferent gradului încetează începând cu data de la care retragerea gradului produce efecte.
(12) Sumele achitate cu titlu de spor pentru gradul de calificare profesională până la data de la care retragerea gradului produce efecte nu se restituie, cu excepția cazurilor în care prin actul administrativ de retragere sau printr-un alt act juridic definitiv se constată existența temeiului legal pentru recuperarea acestora.
(13) Sumele achitate după data de la care retragerea gradului produce efecte se recuperează în condițiile legislației.
(14) Deciziile emise în cadrul procedurii de atestare, inclusiv cele privind conferirea, refuzul conferirii sau retragerea gradului de calificare profesională, pot fi contestate în condițiile legislației privind contenciosul administrativ.
Articolul 165. Grade de calificare profesională în sistemul de asistență socială
(1) În domeniul asistenței sociale se conferă următoarele grade de calificare profesională:
a) gradul V de calificare profesională; 
b) gradul IV de calificare profesională; 
c) gradul III de calificare profesională; 
d) gradul II de calificare profesională; 
e) gradul I de calificare profesională. 
Gradul I de calificare profesională se consideră cel mai înalt grad. 
(2) Pentru fiecare grad de calificare profesională obținut se atribuie un spor lunar, în conformitate cu Legea nr. 270/2018 privind sistemul unitar de salarizare în sectorul bugetar. La retragerea gradului de calificare profesională sporul lunar nu se achită.
(3) Încetarea raporturilor de muncă cu durata mai mare de trei ani consecutivi conduce la expirarea gradului de calificare profesională. La reluarea activității, persoana este în drept să parcurgă procesul de atestare în vederea obținerii gradului de calificare profesională, în condițiile stabilite de prezenta lege.
(4) Gradul de calificare profesională obținut se păstrează pe întreaga perioadă de activitate în sistemul de asistență socială pentru funcțiile prevăzute la art.15, alin. (1) lit. a) și d), indiferent de prestatorul de servicii sociale la care acesta își desfășoară activitatea.
(5) În cazul transferului personalului din sistemul de asistență socială, prevăzut la art.15, alin. (1) lit. a) și d), de la un prestator de servicii sociale la altul, gradul de calificare profesională deținut anterior se recunoaște și se înscrie în actele de personal ale angajatorului, fără necesitatea unei noi proceduri de conferire sau confirmare a acestuia.
(6) În cazul angajării personalului din sistemul de asistență socială, prevăzut la art.15, alin. (1) lit. a) și d), de la un prestator de servicii sociale la altul, gradul de calificare profesională deținut anterior se recunoaște și se înscrie în actele de personal ale angajatorului, fără necesitatea unei noi proceduri de conferire sau confirmare a acestuia, dacă acesta a avut o întrerupere a raporturilor de muncă nu mai mare de 3 ani.
(7) Efectul juridic al gradului de calificare profesională obținut începe cu 1 ianuarie a anului următor atestării.
Articolul 166. Condiții și angajamente în contextul formării profesionale
(1) Personalul care urmează un program de formare profesională, a cărui durată este mai mare de 45 de zile într-un an calendaristic, precum şi care urmează studii superioare de master (nivel 7 CNC), organizate în ţară sau în străinătate, cu excepția celor urmate pe cont propriu, este obligat să își asume angajamentul scris că, după absolvirea acestora, va activa în cadrul autorității perioada proporțională cu durata programului de formare profesională. Modul de realizare și întocmire a angajamentului scris se aprobă de Guvern.
(2) În cazul nerespectării angajamentului specificat la alin. (1), precum şi în cazul în care personalul nu a absolvit din vina sa programul de formare profesională, acesta este obligat să restituie autorității publice cheltuielile suportate pentru formarea profesională, inclusiv salariul încasat pe această perioadă, calculate în condiţiile legii. În cazul refuzului de a restitui cheltuielile suportate, acestea se încasează în baza hotărârii judecătorești, la cererea autorității publice respective.
(3) Prevederile alin. (2) nu se aplică dacă raporturile de serviciu au încetat din cauza decesului personalului, declarării ca fiind decedat sau dispărut fără urmă, pierderii capacității depline de exercițiu, forței majore, lichidării autorității publice, reducerii statelor de personal sau reorganizării acesteia, cu excepția situației în care personalul refuză transferul într-o altă autoritate, ori din cauza stării de sănătate, constatată prin decizie a organelor competente de expertiză medicală a capacității de muncă, care nu îi mai permite personalului să îndeplinească atribuțiile corespunzătoare funcției.
(4) Sunt scutite de restituirea cheltuielilor suportate pentru formarea profesională persoanele prevăzute la a art.15, alin. (1) lit. a) și d) care, în decurs de un an de la eliberare, sunt reangajate, în instituția din care s-a eliberat sau sunt angajați într-o instituție/organizație sau autoritate publică, finanțată din bugetul de stat, într-o funcție ce implică îndeplinirea activităților corelate domeniului de asistență socială. 
(5) Instituția sau autoritatea publică în care s-au angajat persoanele prevăzute la alin. (4) va informa Ministerul Muncii și Protecției Sociale despre acest fapt în termen de 30 zile de la data încadrării.
(6) Mijloacele financiare restituite, conform prevederilor prezentei Legi, se varsă la bugetul de stat.”
Articolul II. Legea nr. 133/2008 cu privire la ajutorul social (Monitorul Oficial al Republicii Moldova, 2008, nr. 179, art. 625), cu modificările ulterioare, se modifică după cum urmează:
9. La art. 3 noțiunile de „solicitant” și „management de caz” vor avea următorul cuprins:
„solicitant – unul dintre membrii familiei cu capacitate deplină de exercițiu, care depune solicitarea de acordare a ajutorului social. Cererea poate fi depusă în numele familiei de către ocrotitor sau altă persoană, împuternicită în modul corespunzător, dacă asupra tuturor membrilor familiei cu capacitate deplină de exercițiu a fost instituită o măsură de ocrotire (contract de asistență, mandat de ocrotire în viitor) sau judiciară (ocrotire provizorie, curatelă, tutelă);
managementul de caz – modalitate principală de lucru în asistența socială prin intermediul căreia profesioniștii din sistemul de asistență socială, în colaborare cu alți specialiști relevanți, asigură evaluarea necesităților persoanei sau a familiei, planificarea, implementarea, monitorizarea și evaluarea intervenției în vederea depășirii situației de dificultate sau de risc social.”
10. La art. 5 alin. (1) lit. c) și la art. 152 la alin. (1), cuvintele „agenția teritorială pentru ocuparea forței de muncă” se substituie cu cuvintele „subdiviziunea teritorială pentru ocuparea forței de muncă”.
11. La art. 9:
11.1. Alin. (1) va avea următorul cuprins:
„(1) Ajutorul social se stabilește de către Agenția teritorială de asistență socială prin intermediul structurii teritoriale de asistență socială, de către structurile responsabile de asistența socială și protecția drepturilor copilului din municipiul Chișinău și din unitatea teritorială autonomă Găgăuzia.”
11.2. La alin. (5) cuvintele „structura teritorială de asistență socială” se substituie cu cuvintele „structura teritorială de asistență socială din cadrul Agenției teritoriale de asistență socială, structura responsabilă de asistența socială și protecția drepturilor copilului din municipiul Chișinău sau din unitatea teritorială autonomă Găgăuzia”.
11.3. La alin. (7) cuvintele „Structura teritorială de asistență socială” se substituie cu cuvintele „Agenția teritorială de asistență socială prin intermediul structurii teritoriale de asistență socială, structura responsabilă de asistența socială și protecția drepturilor copilului din municipiul Chișinău sau din unitatea teritorială autonomă Găgăuzia”.
11.4. Alin. (9) va avea următorul cuprins:
„(9) Structura teritorială de asistență socială din cadrul Agenției teritoriale de asistență socială, structura responsabilă de asistența socială și protecția drepturilor copilului din municipiul Chișinău sau din unitatea teritorială autonomă Găgăuzia creează, în condiţiile stabilite de Guvern, comisii care, verifică la reședința curentă a solicitantului/beneficiarului autenticitatea informației prezentate în cererea pentru acordarea ajutorului social şi întocmesc ancheta socială. Comisiile sunt constituite dintr-un număr impar de membri, nu mai mic de 3 persoane, şi includ reprezentanți ai structurii teritoriale de asistență socială din cadrul Agenției teritoriale de asistență socială, structurii responsabile de asistența socială și protecția drepturilor copilului din municipiul Chișinău sau din unitatea teritorială autonomă Găgăuzia, reprezentanți delegați ai autorităților administraţiei publice locale şi reprezentanți ai societății civile.”
11.5. Alin. (10) va avea următorul cuprins:
„(10) La sesizarea structurii teritoriale de asistență socială din cadrul Agenției teritoriale de asistență socială, structurii responsabile de asistența socială și protecția drepturilor copilului din municipiul Chișinău sau din unitatea teritorială autonomă Găgăuzia, a reprezentanților autorităților administrației publice locale, precum şi în cazul autosesizării, comisiile verifică la reședința curentă a beneficiarului corectitudinea utilizării ajutorului social, conform prevederilor alin. (6), întocmind raportul de utilizare a ajutorului social.”
11.6. Alin. (11) va avea următorul cuprins:
„(11) Pentru neîndeplinirea de către beneficiar a obligațiilor asumate în acordul de cooperare, structura teritorială de asistență socială din cadrul Agenției teritoriale de asistență socială, structura responsabilă de asistența socială și protecția drepturilor copilului din municipiul Chișinău sau din unitatea teritorială autonomă Găgăuzia, în termen de 5 zile lucrătoare de la data întocmirii raportului de utilizare a ajutorului social, avertizează, în scris, beneficiarul despre încetarea dreptului la ajutor social în cazul constatării de către comisie a neîndeplinirii repetate a obligațiilor.”
12. Articolul 92 va avea următorul cuprins:
„(1) Structura teritorială de asistență socială din cadrul Agenției teritoriale de asistență socială, structura responsabilă de asistența socială și protecția drepturilor copilului din municipiul Chișinău și din unitatea teritorială autonomă Găgăuzia aplică managementul de caz pentru a evalua cauzele care duc la nevoia de solicitare a asistenței sociale, însoțită de planul individual/individualizat de asistență, care să determine măsurile de asistență socială, inclusiv servicii sociale, și, după caz, măsurile de ocupare în câmpul muncii în cazul familiilor cu beneficiari apți de muncă, în modul stabilit de Guvern.
(2) Managementul de caz, aprobat prin ordinul ministrului muncii și protecției sociale, se aplică de către profesioniștii din sistemul de asistență socială prin intermediul Sistemului informațional integrat „eSocial”, aflat în posesia Ministerului Muncii și Protecției Sociale.”
13. La art. 11 alin. (2) va avea următorul cuprins:
„(2) Modificarea cuantumului ajutorului social se efectuează de către Agenția teritorială de asistență socială prin intermediul structurii teritoriale de asistență socială, structura responsabilă de asistența socială și protecția drepturilor copilului din municipiul Chișinău și din unitatea teritorială autonomă Găgăuzia.”
14. La art. 12 alin. (2) va avea următorul cuprins:
„(2) În termen de 15 zile de la data emiterii deciziei, structura teritorială de asistență socială din cadrul Agenției teritoriale de asistență socială, structura responsabilă de asistența socială și protecția drepturilor copilului din municipiul Chișinău și din unitatea teritorială autonomă Găgăuzia informează în scris beneficiarul cu privire la încetarea dreptului la ajutor social.”.
15. Art. 15 va avea următorul cuprins:
„Evidența beneficiarilor de ajutor social se efectuează de către structura teritorială de asistență socială din cadrul Agenției teritoriale de asistență socială, structura responsabilă de asistența socială și protecția drepturilor copilului din municipiul Chișinău și din unitatea teritorială autonomă Găgăuzia, Casa Naţională de Asigurări Sociale şi Ministerul Muncii și Protecției Sociale în Sistemul informațional integrat „eSocial”, aflat în posesia Ministerului Muncii și Protecției Sociale.”
16. La art. 152 alin. (3) va avea următorul cuprins:
„(3) Numărul de ore pentru prestarea activităților de interes comunitar se calculează de către structura teritorială de asistență socială din cadrul Agenției teritoriale de asistență socială, structura responsabilă de asistența socială și protecția drepturilor copilului din municipiul Chișinău și din unitatea teritorială autonomă Găgăuzia, prin intermediul Sistemului informațional integrat „eSocial”, pentru fiecare familie, proporțional cu cuantumul ajutorului social de care beneficiază aceasta, dar nu va depăși 40 de ore pe lună.”.
17. La art. 153 în alin. (2) cuvintele „structura teritorială de asistență socială” se substituie cu cuvintele „structura teritorială de asistență socială din cadrul Agenției teritoriale de asistență socială, structura responsabilă de asistența socială și protecția drepturilor copilului din municipiul Chișinău și din unitatea teritorială autonomă Găgăuzia”.
18. La art. 153 alin. (3) va avea următorul cuprins:
„(3) Refuzul beneficiarului de a presta activități de interes comunitar este documentat prin procesul-verbal, întocmit de către primar împreună cu reprezentanții autorității administrației publice locale și ai societății civile, care este transmis către structura teritorială de asistență socială din cadrul Agenției teritoriale de asistență socială, structura responsabilă de asistența socială și protecția drepturilor copilului din municipiul Chișinău sau din unitatea teritorială autonomă Găgăuzia. Structura teritorială de asistență socială din cadrul Agenției teritoriale de asistență socială, structura responsabilă de asistența socială și protecția drepturilor copilului din municipiul Chișinău sau din unitatea teritorială autonomă Găgăuzia în termen de 5 zile lucrătoare de la data recepționării procesului verbal de constatare a refuzului, avertizează beneficiarul, în scris, cu privire la încetarea dreptului la ajutor social din motivul refuzului său repetat de a presta activități de interes comunitar.”.
19. La art. 16 alin. (4) cuvintele „structurii teritoriale de asistență socială” se substituie cu cuvintele „structurii teritoriale de asistență socială din cadrul Agenției teritoriale de asistență socială, structurii responsabile de asistența socială și protecția drepturilor copilului din municipiul Chișinău și din unitatea teritorială autonomă Găgăuzia”.
20. La art. 17 alin. (2) cuvintele „structura teritorială de asistență socială” se substituie cu cuvintele „structura teritorială de asistență socială din cadrul Agenției teritoriale de asistență socială, structura responsabilă de asistența socială și protecția drepturilor copilului din municipiul Chișinău și din unitatea teritorială autonomă Găgăuzia”.
21. La art. 18, alin. (2) lit. c) cuvintele „Ministerului Muncii, Protecției Sociale şi Familiei a Inspecției sociale” se substituie cu cuvintele „Ministerului Muncii și Protecției Sociale a Inspectoratului Social de Stat”.
Articolul III. Legea nr. 123/2010 cu privire la serviciile sociale (Monitorul Oficial al Republicii Moldova, 2010, nr. 155–158, art. 541), cu modificările ulterioare, se modifică după cum urmează:
22. Art. 4 va avea următorul cuprins:
„Dreptul la servicii sociale se stabilește în temeiul evaluării necesităților persoanei, realizate urmare a  managementului de caz, după caz, prin ancheta socială şi/sau prin alte acte constatatoare, efectuate de către profesioniștii din sistemul de asistență socială. Persoana sau familia este informată asupra condițiilor de acordare a serviciilor sociale, a rezultatelor privind evaluările necesităților individuale, a datei de constituire a dreptului la serviciile sociale şi asupra modalității de primire a acestora.”.
23. La articolul 7, alin. (2) se completează cu lit. a1) cu curmătorul cuprins:                                                                                                                 
„a1) agențiile teritoriale de asistență socială;”.
24. Articolul 20 va avea următorul cuprins:
„(1) Evidența serviciilor sociale prestate se asigură prin intermediul Sistemului informațional integrat „eSocial”. 
(2) Evidența beneficiarilor de servicii sociale se asigură prin intermediul Sistemului informațional integrat „eSocial”, iar în cazuri excepționale, în legătură cu nefuncționarea modulului mai mult de 24 ore, prestatorii de servicii sociale asigură evidența cazurilor într-un registru fizic în care se înscriu datele personale, adresa de domiciliu, motivul în legătură cu care a solicitat serviciile sociale, data depunerii cererii, după caz, rezultatul prestării serviciilor, inclusiv mențiunea cu privire la data transferului informației în modulul respectiv.
(3) La restabilirea funcționalității Sistemului informațional integrat „eSocial”, datele din registrul fizic se transferă, de regulă, în timp de trei zile, sau într-un alt termen stabilit de către prestatori în coordonare cu Ministerul Muncii și Protecției Sociale.
(4) Înregistrarea, păstrarea şi utilizarea datelor cu caracter personal ale beneficiarilor de servicii sociale se efectuează cu respectarea prevederilor Legii nr. 195/2024 privind protecţia datelor cu caracter personal.”
Articolul IV. Legea nr. 129/2012 privind acreditarea prestatorilor de servicii sociale (Monitorul Oficial al Republicii Moldova, 2012, nr. 181–184, art. 593), se modifică după cum urmează: 
25. Articolul 10 va avea următorul cuprins:
„Articolul 10. Conformitatea calității serviciilor sociale
Calitatea serviciilor sociale prestate este asigurată: 
a) în conformitate cu standardele minime de calitate ale fiecărui serviciu în parte;
b) prin aplicarea unitară a procedurilor și instrumentelor specifice asistenței sociale, inclusiv a managementului de caz realizat prin intermediul Sistemului informațional integrat „eSocial”.”
26. La articolul 18, alin. (1) litera e) va avea următorul cuprins:
„e) asigură conformitatea calității serviciilor sociale, prevăzută la art. 10, pentru care solicită acreditarea.”
Articolul V. Dispoziții tranzitorii 
(1) Atestarea personalului din sistemul de asistență socială, prevăzut la art.15, alin. (1) lit. a) și d), care dețin studii de specialitate prevăzute la art. 164 alin. (3) - (5) din Legea asistenței sociale nr. 547/2003 și a ocupat funcție în domeniul asistenței sociale în ultimii cinci ani, anterior intrării în vigoare a prezentei legi, se va realiza în trei etape, în funcție de vechimea în muncă, pe parcursul a trei ani, de la data intrării în vigoare a prezentei legi, în condițiile stabilite de Guvern. 
(2) Angajatorul asigură programe de formare profesională continuă, în baza necesităților de dezvoltare profesională stabilite.
(3) În perioada premergătoare atestării, personalul prevăzut la alin. (1)  participă la formarea profesională continuă în vederea acumulării numărului necesar de credite de studii.
Articolul VI. – Dispoziții finale. 
(1) Prezenta lege intră în vigoare la data publicării în Monitorul Oficial al Republicii Moldova cu excepția pct. 8 din Art. I și  Art. IV, care vor intra în vigoare la 6 luni de la data publicării în Monitorul Oficial al Republicii Moldova.
(2) Guvernul, în termen de 6 luni de la data publicării prezentei legi va aduce actele sale normative în concordanță cu prezenta lege. 




2

